[Video] Talle sterf in ontploffing tydens konsertGewapende polisiebeamptes buite die Manchester Arena kort nadat ŉ ontploffing die arena geruk het waar Arianda Grande opgetree het (22 Mei 2017). Foto: Peter Byrne/PA via AP Minstens 19 mense is dood tydens ŉ ontploffing Maandagaand by die Manchester Arena in Manchester in Engeland waar die Amerikaanse sangeres Ariana Grande opgetree het. Die polisie het gesê die ontploffing het omstreeks 22:30 by die arena met plek vir 21 000 konsertgangers plaasgevind. Talle kinders was ook in die skare. Altesaam 59 mense is in die ontploffing beseer. Kort ná die ontploffing was verskeie polisiebeamptes en nooddienste op die toneel en die gebied is afgesper. Theresa May, Brittanje se eerste minister, het gesê die polisie hanteer die voorval as ŉ “afskuwelike terreuraanval”. Polisiebeamptes buite die Manchester Arena kort nadat ŉ ontploffing die arena geruk het waar Arianda Grande opgetree het (22 Mei 2017). Foto: Peter Byrne/PA via AP Hoofkonstabel Ian Hopkins, polisiehoof in Manchester, het gesê die voorval word as ŉ terreuraanval beskou, maar daar is nog nie veel meer inligting beskikbaar nie. Hy het gesê die polisie werk op plaaslike en nasionale vlak saam, asook saam met die nasionale anti-terreurpolisie en Brittanje se intelligensiedienste. Intussen het die Amerikaanse departement van binnelandse sake in ŉ verklaring gesê hy monitor die situasie by die Manchester Arena en sal sy volle samewerking aan sy Britse eweknieë gee in die ondersoek na die ontploffing. Andy Burnham, burgemeester van Manchester, het Maandagaand op Twitter sy medelye uitgespreek teenoor die families van oorledenes. “My hart gaan uit na die families wat geliefdes verloor het en my bewondering aan ons dapper nooddienste. ŉ Aaklige nag vir ons wonderlike stad,” het hy getwiet. Amber Rudd, Brittanje se minister van binnelandse sake, en Nicola Sturgeon, Skotse premier, het ook albei hul medelye teenoor die families van die slagoffers uitgespreek. Ooggetuies van die voorval het vertel hoe mense ná die ontploffing huilend en skreeuend uit die arena gehardloop het. Die onderstaande video, wat ná die ontploffing geneem is, is een van talle wat op sosiale media gedeel is: https://www.youtube.com/watch?v=LSNeGjD1aZs